Мотиви към проекта на Наредба за условията и реда за определяне на размера и разпределението на субсидия за компенсиране на задължението за превоз на пътници с въздушен транспорт, както и критериите за установяване на пазарна неефективност

Проектът на наредба е изготвен на основание чл. 47, ал. 1 от Закона за обществения транспорт (ЗОТ), съгласно който условията и редът за определяне на размера и разпределението на субсидиите и компенсациите по чл. 46 от закона, както и критериите за установяване на пазарна неефективност, се определят с наредби за превозите по видове транспорт, издадени от министъра на транспорта и съобщенията, съгласувано с министъра на финансите. Необходимостта от изготвянето на наредбата произтича от посочената законова делегация и от необходимостта да бъдат определени конкретни правила за установяване на пазарна неефективност, за определяне и разпределение на субсидията за компенсиране на задължението за превоз на пътници с въздушен транспорт, както и за последващ контрол върху предоставените средства.
1. Причини за изготвяне на проекта:
С проекта се въвеждат обективни и проверими критерии, въз основа на които да се установява наличието на пазарна неефективност по конкретна въздушна линия. Доказаната пазарна неефективност е необходимо условие за предоставянето на субсидия за компенсиране на задължението за превоз на пътници с въздушен транспорт. Предвижда се критериите за установяване на пазарна неефективност да включват оценка на пътникопотока, наличието или липсата на пазарно предлагане, икономическата жизнеспособност на линията, наличието и характеристиките на алтернативните видове транспорт, степента на транспортна свързаност, както и социалните, икономическите, демографските и географските характеристики на обслужвания регион. По този начин ще се осигури извършването на индивидуална и комплексна оценка на всяка въздушна линия и ще се ограничи възможността наличието на пазарна неефективност да бъде извеждано само от отделен показател, като нисък пътникопоток, ограничено търсене или липса на действащ въздушен превозвач. 
Наличието на ограничено търсене, нисък пътникопоток или липса на въздушен превозвач по дадена линия не представлява само по себе си достатъчно основание за предоставяне на субсидия. Поради това проектът предвижда установяването на пазарна неефективност да се основава на комплексна оценка на транспортните потребности, наличните транспортни алтернативи, икономическата жизнеспособност на въздушната линия и характеристиките на обслужвания регион. С проекта се определят както критериите за извършване на тази оценка, така и изискванията към данните и информацията, въз основа на които тя се извършва.
Наредбата урежда и правилата за определяне на прогнозния и действителния размер на субсидията, за нейното предоставяне и разпределение, както и за отчетността и последващия контрол. Предвидени са правила за отчитане на приходите и разходите, свързани с изпълнението на услугата от общ икономически интерес, за недопускане на свръхкомпенсация и за възстановяване на надвзети или неправомерно използвани средства. По този начин се създава нормативен механизъм, който обвързва предоставянето на публични средства с предварително установени условия и с последваща проверка на действителния размер на необходимата субсидия за компенсиране.
В съответствие с чл. 46, ал. 3 от ЗОТ в наредбата е предвидено средствата да се предоставят за изпълнение на задължение за извършване на услуга от общ икономически интерес за превоз на пътници с въздушен транспорт по разписания, включени в Националната транспортна схема. При определянето и предоставянето на субсидията ще се прилагат и относимите правила на Европейския съюз относно задълженията за обществена услуга по редовни въздушни линии, услугите от общ икономически интерес и държавните помощи. Предвидените с проекта правила имат за цел предоставянето на публично финансиране да се извършва при прозрачни, обективни и недискриминационни условия и в размер, който не води до свръхкомпенсация или необосновано конкурентно предимство.
2. Цели:
Основната цел на проекта е да създаде цялостен механизъм за установяване на пазарна неефективност, определяне на прогнозния и действителния размер на субсидията, нейното предоставяне и разпределение, както и за отчетност, контрол и възстановяване на надвзети или неправомерно използвани средства.
Специфичните цели на проекта са:
- въвеждане на обективни, проверими и относими критерии за оценка на пазарната неефективност по конкретна въздушна линия;
- осигуряване на обективна преценка дали транспортните потребности могат да бъдат удовлетворени при разумни пазарни условия без предоставяне на субсидия;
- обвързване на предоставянето на субсидия с доказано наличие на пазарна неефективност и с необходимостта от публично компенсиране на възложената услуга;
- създаване на ясна рамка за определяне на субсидията въз основа на нетните разходи и разумна печалба;
- осигуряване на аналитична счетоводна отчетност и отделяне на приходите и разходите по услугата от общ икономически интерес от останалите дейности на превозвача;  
- недопускане на свръхкомпенсация и използване на субсидията за дейности, различни от възложената услуга;
- въвеждане на последващ контрол, годишно отчитане и механизъм за възстановяване на надвзети и неправомерно използвани средства, включително със законна лихва в предвидените случаи;
- осигуряване на прозрачност, равнопоставеност, недискриминация и ефективно и целево разходване на публичните средства.

3. Основни положения:
В глава първа се определят предметът на наредбата, същността на субсидията и основните принципи, приложими при нейното определяне и предоставяне. Субсидията е определена като компенсация за изпълнение на задължение за извършване на услуга от общ икономически интерес за превоз на пътници с въздушен транспорт по смисъла на чл. 16 и 17 от Регламент (ЕО) № 1008/2008 на Европейския парламент и на Съвета от 24 септември 2008 г. относно общите правила за извършване на въздухоплавателни услуги в Общността. Изрично е предвидено средствата да се предоставят за изпълнение на задължение за извършване на услуга от общ икономически интерес за превоз на пътници с въздушен транспорт по разписания, включени в Националната транспортна схема, както и да не се предоставят средства за въздушни линии, които се поддържат главно поради исторически интерес или туристическо значение. С предвидените разпоредби се осигурява съответствие с изискванията на ЗОТ относно обхвата на въздушните услуги, за които може да бъде предоставяна субсидия, като същевременно се изключва финансирането на линии, поддържани главно поради исторически интерес или туристическо значение.
В глава втора от проекта са посочени критериите и редът за установяване на пазарна неефективност, доказаното наличие на която е необходимо условие за предоставянето на субсидията.  Предвидено е наличието на пазарна неефективност да се установява въз основа на оценка, която се извършва от Министерството на транспорта и съобщенията въз основа на актуални, проверими и проследими данни. Предвидено е при оценката да се отчитат пътникопотокът, наличието или липсата на пазарно предлагане, икономическата жизнеспособност на въздушната линия, наличието, честотата, надеждността и капацитетът на алтернативните видове транспорт, времето за пътуване, степента на транспортна свързаност, както и социалните, икономическите, демографските и географските характеристики на обслужвания регион. 
С проекта на наредба не се въвеждат самостоятелни фиксирани количествени прагове, които автоматично да обуславят наличието или липсата на пазарна неефективност, тъй като отделен количествен показател не е достатъчен да отрази особеностите на конкретната въздушна линия. Ниският пътникопоток може да бъде следствие както от липса на действителна транспортна потребност, така и от недостатъчно, ненадеждно или икономически недостъпно транспортно предлагане. Поради това е предвидено показателите за установяване наличието или липсата на пазарна неефективност да се разглеждат в тяхната съвкупност, а заключението относно наличието или липсата на такава неефективност да се формира след индивидуална оценка на всички относими фактори. С проекта се предлага оценката за пазарна неефективност да се извършва като част от анализа, предвиден в наредбата по чл. 44, ал. 3 от ЗОТ. Резултатите от оценката за пазарна неефективност е предвидено да се оформят в мотивиран доклад, съдържащ описание на въздушната линия, анализ на транспортните потребности, характеристиките на региона, наличните въздухоплавателни и алтернативни транспортни услуги, оценка на относимите обстоятелства и заключение относно наличието или липсата на пазарна неефективност. 
Съгласно чл. 7 от проекта пазарната неефективност се приема за установена само при кумулативното наличие на предвидените в разпоредбата условия, а именно – транспортните потребности да не могат да бъдат удовлетворени при разумни пазарни условия; да съществува социална, икономическа или териториална необходимост, обосноваваща осигуряването на минимално ниво на транспортна свързаност; публичната интервенция да е съразмерна на преследваната цел и същата да не може да бъде постигната чрез други подходящи и по-малко ограничителни за конкуренцията средства. Предвидените условия са съобразени с изискванията за необходимост и пропорционалност, посочени в чл. 16, параграфи 1 и 3 от Регламент (ЕО) № 1008/2008, включително с необходимостта да бъдат отчетени транспортните потребности, икономическото и социалното значение на маршрута и наличието на алтернативни възможности за транспорт. Кумулативното им прилагане цели да гарантира, че пазарна неефективност ще бъде установявана само когато публичната интервенция е обоснована от конкретните обстоятелства.
В чл. 8 от проекта се предвижда ежегодно преразглеждане на оценката за пазарна неефективност с оглед установяване на съществена промяна в обстоятелствата, въз основа на които тя е направена. По този начин се осигурява периодична проверка дали продължават да са налице предпоставките за предоставяне на субсидията. Когато се установи, че транспортните потребности могат да бъдат удовлетворени при разумни пазарни условия без предоставяне на  субсидия, за следващия период такава не се предоставя. Предвидено е резултатите от преразглеждането да се отчитат при преценката за необходимостта от продължаване, изменение или ново възлагане на задължението за извършване на услуга от общ икономически интерес по реда на наредбата по чл. 44, ал. 3 от ЗОТ.
В глава трета от проекта (чл. 9-15) е уреден начинът за определяне на размера на субсидията. Възприет е принципът на нетния разход, при който субсидията не може да надвишава необходимото за покриване на нетните разходи, свързани с изпълнението на услугата от общ икономически интерес, с отчитане на разумна печалба. С проекта е предвидено да се отчитат само разходите, които са необходими, обосновани, документално доказани и свързани с изпълнението на възложената услуга, като изрично е посочено, че няма да се отчитат разходи за други дейности на въздушния превозвач, разходи, направени преди възлагането на услугата, както и разходи, чието включване би довело до свръхкомпенсация. Предложените разпоредби имат за цел да осигурят обективно определяне на размера на субсидията и ограничаването ѝ до необходимото за изпълнение на възложената услуга. Когато въздушният превозвач извършва и други дейности извън услугата от общ икономически интерес, проектът предвижда задължение за водене на аналитична счетоводна отчетност за всеки отделен вид дейност и за всяка отделна услуга от общ икономически интерес. Разделното отчитане на приходите и разходите създава възможност да бъдат идентифицирани относимите към възложената услуга финансови показатели и представлява гаранция срещу кръстосано субсидиране и отчитане на разходи, несвързани с изпълнението на услугата. С чл. 15 от проекта е предвидено разумната печалба да се определя при едновременно спазване на чл. 45, ал. 5 от ЗОТ и на приложимите правила на Европейския съюз относно държавните помощи и услугите от общ икономически интерес, като се отчита равнището на риска, свързан с изпълнението на услугата. Целта на разпоредба е да се осигури необходимият икономически стимул за изпълнение на възложената услуга, без размерът на субсидията да води до свръхкомпенсация или до необосновано икономическо предимство за въздушния превозвач.
В глава четвърта от проекта (чл. 16-17)  е разписана уредбата относно предоставянето и разпределението на субсидията. Предвидено е средствата да се предоставят в рамките на средствата, определени със закона за държавния бюджет на Република България за съответната година, като се предлага прогнозният размер на субсидията да се определя въз основа на прогнозната финансова информация за периода на възлагане и да се включва в договора за възлагане на услугата от общ икономически интерес за превоз на пътници с въздушен транспорт. Съгласно чл. 16 от проекта плащанията ще се извършват съгласно годишен график, който е неразделна част от договора за възлагане, с което се осигуряват предварителна определеност на плащанията и възможност за тяхното проследяване и контрол. В чл. 17 от проекта са уредени и случаите на недостатъчен бюджетен ресурс, като се предвижда разпределението на наличните средства да се извършва пропорционално на размера на определената компенсация на всеки въздушен превозвач. Предложената уредба има за цел да регламентира начина на разпределяне на наличния публичен ресурс при спазване на изискванията за бюджетна дисциплина, като конкретното предоставяне на средствата следва да бъде съобразено с приложимите нормативни изисквания и с условията на договора за възлагане.
В глава пета от проекта (чл. 18- 22) е предложен механизъм за отчетност и последващ контрол, необходим за проверка дали предоставената въз основа на прогнозни данни субсидия съответства на действителните приходи и разходи, свързани с изпълнението на услугата. С оглед осигуряване на проверимост и достоверност на отчетните данни е предвидено въздушният превозвач да представя годишен финансов отчет и отчет за изпълнението на услугата. С чл. 19 от проекта е предвидено Министерството на транспорта и съобщенията да извършва проверка на представените документи и информация с оглед определяне на действителния размер на субсидията. Възможността за изискване на допълнителна информация и за спиране на последващи плащания при неизпълнение на задълженията за отчетност има за цел да осигури ефективност на контрола и да предотврати предоставянето на публични средства при липса на необходимата информация за проверка на техния размер и използване. Определянето на действителния размер на субсидията след приключване на отчетния период е необходимо, тъй като прогнозният ѝ размер се определя въз основа на предварителна финансова информация. Предвиденият в чл. 21 от проекта механизъм за възстановяване на надвзети средства, свръхкомпенсация и средства, използвани за дейност, различна от изпълнението на услугата от общ икономически интерес, цели предоставеното публично финансиране да бъде ограничено до действително необходимия размер и да се осигури възстановяване на неправомерно получен или използван ресурс. В предвидените в проекта на наредбата случаи сумите се възстановяват заедно със законната лихва. Предвиденият срок за съхраняване на информацията за срока на възлагането и най-малко десет години след неговото изтичане има за цел да гарантира проследимостта на предоставената субсидия и възможността за извършване на последващ национален и европейски контрол.

4. Финансови и други средства, необходими за прилагането на наредбата:
Издаването на наредбата само по себе си не води до възникване на задължение за извършване на разходи от държавния бюджет. Финансово задължение за държавния бюджет би могло да възникне при конкретно възлагане на услуга от общ икономически интерес за превоз на пътници с въздушен транспорт, за което са изпълнени предвидените в закона и подзаконовите нормативни актове предпоставки за предоставяне на субсидия, след провеждане на приложимата процедура и сключване на договор за възлагане. Субсидията се предоставя в рамките на средствата, определени със закона за държавния бюджет на Република България за съответната година. Размерът на необходимия бюджетен ресурс зависи от конкретната въздушна линия, съдържанието и срока на възложеното задължение, прогнозните приходи и допустими разходи, както и от размера на разумната печалба. Поради това конкретният размер на бюджетното въздействие не може да бъде определен предварително единствено въз основа на издаването на наредбата, а следва да се установява за всяко конкретно възлагане.
Прилагането на наредбата ще се осъществява от Министерството на транспорта и съобщенията в рамките на неговите законово определени правомощия. То ще включва извършване на оценка за наличието на пазарна неефективност, проверка на прогнозната и отчетната информация, определяне и последващ контрол на размера на субсидията, както и контрол за недопускане на свръхкомпенсация. Необходимостта от допълнителни човешки, експертни или технически ресурси следва да се преценява в зависимост от броя, обхвата и сложността на конкретните възлагания.

5. Очаквани резултати от прилагането:
С приемането на наредбата се очаква да бъде създадена ясна и предвидима нормативна рамка за установяване на пазарна неефективност и за предоставяне на субсидия за компенсиране на задължения за извършване на услуга от общ икономически интерес за превоз на пътници с въздушен транспорт. Очакваните резултати от прилагането на наредбата включват:
- създаване на условия за подобряване на транспортната достъпност и свързаността на региони, за които е установена обществена потребност от осигуряване на въздушна транспортна услуга;
- обективно, индивидуално и проследимо установяване на наличието или липсата на пазарна неефективност въз основа на комплексна оценка на относимите обстоятелства;
- ограничаване на предоставянето на публично финансиране до случаите, в които са изпълнени предвидените нормативни предпоставки и е установена необходимост от компенсиране на възложената услуга;
- осигуряване на предвидимост за компетентните държавни органи и въздушните превозвачи относно условията и начина за определяне и предоставяне на субсидията;
- създаване на условия за ефективно, целево и проследимо разходване на публичните средства;
- предотвратяване на свръхкомпенсация, кръстосано субсидиране и предоставяне на необосновано икономическо предимство;
- осигуряване на последващ контрол върху предоставените средства и възможност за възстановяване на надвзети или неправомерно използвани суми;
- прилагане на националния режим в съответствие с относимите правила на Европейския съюз относно услугите от общ икономически интерес, конкуренцията и държавните помощи.
Като възможен косвен резултат от конкретни възлагания може да се очаква положително въздействие върху мобилността на населението, достъпа до административни, здравни, образователни и икономически услуги и икономическата активност в съответните региони. Наличието и степента на тези ефекти следва да се оценяват за всяка конкретна въздушна линия и не могат сами по себе си да обосноват наличието на пазарна неефективност или предоставянето на субсидия.

6. Анализ за съответствие с правото на Европейския съюз:
Проектът на наредба е съобразен с приложимата правна рамка на Европейския съюз относно задълженията за обществена услуга при извършването на редовни въздушни услуги, услугите от общ икономически интерес и правилата за държавните помощи.
Регламент (ЕО) № 1008/2008 урежда в чл. 16-18 условията за налагане и изпълнение на задължения за обществена услуга по редовни въздушни линии, ограничаването на достъпа до определени маршрути, провеждането на публична процедура за избор на въздушен превозвач, както и контрола върху решенията, приети в рамките на този режим. Настоящият проект урежда свързаните с този режим критерии за установяване на пазарна неефективност и правилата за определяне, предоставяне и контрол на субсидията за компенсиране на задължението за извършване на услуга от общ икономически интерес. Съгласно чл. 16, параграф 1 от Регламент (ЕО) № 1008/2008 държава членка може, при изпълнение на предвидените в него условия, да наложи задължение за обществена услуга по отношение на редовна въздушна линия между летище в Европейския съюз и летище, което обслужва отдалечен и развиващ се регион на нейна територия, или по отношение на слаб маршрут до кое да е летище на нейна територия, когато маршрутът се счита за жизненоважен за икономическото и социалното развитие на региона, обслужван от съответното летище. Задължението следва да бъде ограничено до необходимото за осигуряване на минимално равнище на редовни въздушни услуги, които въздушните превозвачи не биха предоставяли, ако се ръководят единствено от търговския си интерес. Съгласно чл. 16, параграф 3 от Регламент (ЕО) № 1008/2008 необходимостта и адекватността на предвижданото задължение се преценяват с оглед на пропорционалността между задължението и потребностите от икономическо развитие на съответния регион, възможността транспортните потребности да бъдат удовлетворени чрез други видове транспорт, тарифите и условията, които могат да бъдат предложени на потребителите, както и съвкупния ефект от дейността на всички въздушни превозвачи, които обслужват или възнамеряват да обслужват маршрута. В съответствие с тези изисквания проектът предвижда при оценката на пазарната неефективност да бъдат отчитани транспортните потребности, наличието на пазарно предлагане, икономическата жизнеспособност на въздушната линия, наличните алтернативни видове транспорт, степента на транспортна свързаност и относимите характеристики на обслужвания регион. По този начин оценката за пазарна неефективност се основава на комплексна преценка на обстоятелствата, относими към необходимостта от публична интервенция, а не на отделен самостоятелен показател.
Член 18 от Регламент (ЕО) № 1008/2008 предвижда възможност Европейската комисия да изисква от държавите членки документи и анализи, обосноваващи необходимостта от задължението за обществена услуга и съответствието му с критериите по чл. 16, включително анализ на икономическото състояние на региона, пропорционалността на предвижданото задължение и наличните въздушни и други транспортни услуги. В тази връзка предвидените в проекта изисквания оценката да се основава на актуални, проверими и проследими данни и резултатите от нея да бъдат мотивирани имат за цел да осигурят обоснованост и проследимост на извършената преценка и възможност за последващ национален и европейски контрол.
Проектът е съобразен и с Тълкувателните насоки на Европейската комисия относно задълженията за обществена услуга по Регламент (ЕО) № 1008/2008 (2017/C 194/01). В съответствие с възприетия в насоките подход пътникопотокът и останалите количествени показатели не се разглеждат като самостоятелно и автоматично основание за установяване на необходимостта от публична интервенция, а се оценяват съвместно с конкретните транспортни, социални, икономически и географски характеристики на съответния маршрут и регион. Поради това в настоящия проект не се въвежда самостоятелен количествен праг, чието достигане или недостигане автоматично да установява наличието или липсата на пазарна неефективност. 
При определянето и предоставянето на субсидия са относими и правилата на Европейския съюз относно услугите от общ икономически интерес и държавните помощи. Съгласно чл. 106, параграф 2 от Договора за функционирането на Европейския съюз предприятията, натоварени с извършването на услуги от общ икономически интерес, се подчиняват на правилата на Договорите, включително правилата за конкуренцията, доколкото прилагането на тези правила не препятства юридически или фактически изпълнението на възложените им задачи.
При изработването на механизма за определяне и контрол на субсидията е отчетена действащата правна рамка на Европейския съюз относно компенсациите за услуги от общ икономически интерес, включително Съобщението на Комисията относно прилагането на правилата на Европейския съюз за държавните помощи към компенсацията, предоставена за извършването на услуги от общ икономически интерес (2012/C 8/02), Решение (ЕС) 2025/2630 на Комисията от 16 декември 2025 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес, и за отмяна на Решение 2012/21/ЕС, както и Рамката на Европейския съюз за държавна помощ под формата на компенсация за обществена услуга (2011) (2012/C 8/03), доколкото съответният акт е приложим към конкретната мярка. По отношение на въздушния транспорт Решение (ЕС) 2025/2630 е приложимо само към компенсациите, които попадат в определения в него материален обхват и отговарят на установените условия, при едновременно спазване на секторните изисквания на Регламент (ЕО) № 1008/2008. За въздушни връзки решението предвижда освобождаване от задължението за предварително уведомяване по чл. 108, параграф 3 ДФЕС за компенсации за услуги от общ икономически интерес по въздушни връзки до острови, когато средният годишен пътникопоток през двете финансови години, предхождащи възлагането, не надвишава 300 000 пътници, при изпълнение и на останалите условия на решението. Поради това приложимостта на освобождаването следва да се преценява за всяка конкретна компенсационна мярка.
Когато са изпълнени условията на Регламент (ЕС) 2023/2832 на Комисията от 13 декември 2023 г. относно помощите с минимален размер, предоставяни на предприятия, извършващи услуги от общ икономически интерес, конкретната мярка може да бъде предоставена при спазване на установения в регламента максимален размер от 750 000 евро за период от три години и на останалите приложими условия.
В съответствие с относимите принципи на правото на Европейския съюз проектът предвижда параметри за определяне на размера на субсидията, включително отчитане на допустимите разходи, приходите, свързани с изпълнението на услугата, нетния разход и разумната печалба, както и правила за аналитична счетоводна отчетност, последващ контрол, недопускане на свръхкомпенсация, възстановяване на надвзети или неправомерно използвани средства и съхраняване на информацията. Предвидените механизми имат за цел размерът на предоставената субсидия да бъде ограничен до необходимото за изпълнение на възложената услуга и да не се допуска предоставянето на необосновано икономическо предимство.
Конкретната правна квалификация на всяка схема или индивидуална субсидия по правилата за държавните помощи следва да се извършва самостоятелно с оглед на съдържанието на възлагането, начина на избор на въздушния превозвач, параметрите за определяне на субсидията и всички останали относими фактически и правни обстоятелства. Във всеки конкретен случай следва да се извърши преценка дали субсидията отговаря на условията, установени в практиката на Съда на Европейския съюз, включително в решението по дело C-280/00 Altmark Trans, и съответно дали представлява държавна помощ по смисъла на чл. 107, параграф 1 ДФЕС. Когато мярката представлява държавна помощ, следва да се прецени дали попада в приложимо освобождаване от задължението за предварително уведомяване, а при липса на такова - необходимостта от предварително уведомяване на Европейската комисия по реда на чл. 108, параграф 3 ДФЕС и приложимостта на Рамката на Европейския съюз за държавна помощ под формата на компенсация за обществена услуга.
Предвид обстоятелството, че проектът е свързан с прилагането на Регламент (ЕО) № 1008/2008 и с относимите правила на Европейския съюз относно услугите от общ икономически интерес и държавните помощи, е изготвено становище на Работна група 9 „Транспортна политика“ към Съвета по европейските въпроси. С проекта не се въвеждат изисквания, произтичащи от директиви на Европейския съюз, поради което не е изготвева таблица за съответствие с правото на Европейския съюз.

7. Въздействие върху административната тежест, конкуренцията и заинтересованите лица:
Проектът въвежда задължения за представяне на прогнозна финансова информация, водене на аналитична счетоводна отчетност, представяне на годишен финансов отчет и отчет за изпълнението на услугата. Тези задължения са необходими за определяне на прогнозния и действителния размер на субсидията, за проследяване на нейното използване и за осъществяване на контрол за недопускане на свръхкомпенсация. Предвидената административна тежест е ограничена до необходимото за осъществяването на този контрол и се отнася до въздушните превозвачи, на които е възложена услуга от общ икономически интерес и които получават субсидия за нейното изпълнение.
[bookmark: _GoBack]За въздушните превозвачи се създават предварително определени и еднакво приложими правила относно информацията, необходима за определяне на размера на субсидията, отчитането на приходите и разходите, свързани с изпълнението на услугата от общ икономически интерес, както и последващия контрол върху предоставените средства. Изискванията се прилагат при равни условия спрямо всички въздушни превозвачи, при спазване на принципите на равнопоставеност и недопускане на дискриминация и на приложимите изисквания на правото на Европейския съюз. 
По отношение на конкуренцията проектът цели предоставянето на публично финансиране да бъде ограничено до случаите, в които е установена пазарна неефективност и са изпълнени предвидените нормативни предпоставки за предоставяне на субсидия. Изискването за комплексна оценка на относимите обстоятелства, преценката дали транспортните потребности могат да бъдат удовлетворени при разумни пазарни условия, забраната за свръхкомпенсация и ежегодното преразглеждане на оценката за пазарна неефективност ограничават риска от необоснована публична интервенция, нарушаване на конкуренцията или продължаване предоставяне на субсидия след отпадане на основанията за нейното предоставяне.
Проектът на наредба и мотивите към него са публикувани на интернет страницата на Министерството на транспорта и съобщенията и на Портала за обществени консултации при условията и по реда на чл. 26 от Закона за нормативните актове, като на заинтересованите лица ще бъде предоставен 30-дневен срок за предложения и становища. Постъпилите предложения и бележки са обобщени в справка към този доклад.
Проектът на наредба е съгласуван с министъра на финансите в съответствие с чл. 47, ал. 1 от ЗОТ.

